ಜಿಂಕೆಗಳ ಹಾವಳಿಯಿಂದ ಬೆಳೆ ಸಂರಕ್ಷಣೆ ಗದಗ,ಜು.25ಹಿ.ಸ: ಗದಗ ಜಿಲ್ಲೆಯ ರೈತರು ಜಿಂಕೆಗಳ ಹಾವಳಿಗೆ ಬೇಸತ್ತು ಹೋಗಿದ್ದಾರೆ. ಮೊದಲೇ ಸತತ ಬರಗಾಲದಿಂದ ತತ್ತರಿಸಿದ್ದ ಗದಗ ಜಿಲ್ಲೆಯ ರೈತರು ಹೋದ ವರ್ಷ ಅತೀವೃಷ್ಟಿಗೆ ಅಕ್ಷರಶಃ ನಲುಗಿ ಹೋಗಿದ್ದಾರೆ. ಈ ಬಾರಿ ಸಮಯಕ್ಕೆ ಸರಿಯಾಗಿ ಮುಂಗಾರು ಆರಂಭವಾಗಿದೆ, ಬಿತ್ತನೆ ಮಾಡಿದ ಫಸಲು ಚೆನ್ನಾಗಿಯೇ ಬೆಳೆದಿದೆ ಆದ್ರೆ ಈ ನಡುವೆ ಜಿಲ್ಲೆಯ ರೈತರಿಗೆ ಜಿಂಕೆಗಳ ಹಾವಳಿ ತಲೇನೋವು ತಂದಿದೆ. ಹಗಲು ಇರುಳೆನ್ನದೇ ಜಿಂಕೆಗಳನ್ನ ಓಡಿಸಲು ರೈತರು ಹರಸಾಹಸ ಪಡುತ್ತಿದ್ದಾರೆ. ಈ ನಡುವೆ ಗದಗ ಜಿಲ್ಲೆಯ ರೋಣ ತಾಲೂಕಿನ ಅಬ್ಬೀಗೇರಿ ಗ್ರಾಮದ ಯುವ ರೈತ ಸೋಮು ಶಿರೋಳ ಜಿಂಕೆಗಳ ಹಾವಳಿಯನ್ನ ತಪ್ಪಿಸಲು ಪ್ಲಾನ್ ಒಂದನ್ನ ಮಾಡಿದ್ದಾರೆ. ಮನೆಯಲ್ಲಿನ ಬೇಡವಾದ ಹಳೆಯ ವಸ್ತುಗಳನ್ನ ಬಳಸಿ ಗಾಳಿ ತಮಟೆ ಯಂತ್ರವೊಂದನ್ನ ಕಂಡು ಹಿಡಿದಿದ್ದಾನೆ. ಕೆಟ್ಟು ನಿಂತ ಟೇಬಲ್ ಫ್ಯಾನ್ ರೆಕ್ಕೆ, ಸೈಕಲ್ ನ ಬೇರಿಂಗ್ ಎಕ್ಸಲ್, ಒಂದು ಕಬ್ಬಿಣದ ಪೈಪ್, ಊಟದ ತಟ್ಟೆ, ಕಬ್ಬಿಣದ ಚಿಕ್ಕ ರಾಡ್ ಹಾಗೂ ಚೈನ್ ತುಂಡುಗಳನ್ನ ಬಳಸಿ ಯಂತ್ರ ತಯಾರಿಸಿದ್ದಾನೆ. ಹೆಸರೇ ಹೇಳುವಂತೆ ಈ ಗಾಳಿ ತಮಟೆ ಯಂತ್ರಕ್ಕೆ ಯಾವುದೇ ಇಂಧನದ ಅವಶ್ಯಕತೆ ಇಲ್ಲ, ಗಾಳಿಯಿಂದಲೇ ಈ ಯಂತ್ರ ಸ್ವಯಂ ಚಾಲಿತವಾಗಿ ತಿರುಗಿ ತಮಟೆಗೆ ಚೈನ್ ತಾಕುವುದರಿಂದ ಶಬ್ದವಾಗುತ್ತದೆ. ಆ ಮೂಲಕ ಜಿಂಕೆ ಹಾವಳಿಯನ್ನು ಯುವ ರೈತ ಸೋಮು ಶಿರೋಳ ತಡೆಗಟ್ಟಿ ತಮ್ಮ ಹೆಸರು ಬೆಳೆಯನ್ನ ಕಾಪಾಡಿಕೊಳ್ಳುತ್ತಿದ್ದಾನೆ . ಈ ರೈತನ ಸರಳ ಆವಿಷ್ಕಾರಕ್ಕೆ ರೈತಾಪಿ ವರ್ಗ ಪ್ರಶಂಸೆ ವ್ಯಕ್ತಪಡಿಸಿದೆ. ಹಿಂದುಸ್ತಾನ ಸಮಾಚಾರಎಸ್ ಎಂ ಎಸ್.